## Odluka o osnivanju Povjerenstva Vlade Republike Hrvatske za osobe s invaliditetom

### NN 60/2013 (22.5.2013.), Odluka o osnivanju Povjerenstva Vlade Republike Hrvatske za osobe s invaliditetom

VLADA REPUBLIKE HRVATSKE

1224

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 16. svibnja 2013. godine donijela

ODLUKU

O OSNIVANJU POVJERENSTVA VLADE REPUBLIKE HRVATSKE ZA OSOBE S INVALIDITETOM

I.

Ovom Odlukom osniva se Povjerenstvo Vlade Republike Hrvatske za osobe s invaliditetom (u daljnjem tekstu: Povjerenstvo).

II.

Povjerenstvo je savjetodavno i stručno tijelo Vlade Republike Hrvatske.

Zadaća je Povjerenstva da Vladi Republike Hrvatske daje prijedloge, mišljenja i stručna obrazloženja iz područja položaja, zaštite i rehabilitacije osoba s invaliditetom i njihovih obitelji, te da provodi aktivnosti usmjerene na njihovu dobrobit.

III.

U ostvarivanju svoje zadaće Povjerenstvo osobito:

1. prati primjenu Konvencije Ujedinjenih naroda o pravima osoba s invaliditetom i drugih međunarodnih akata koji se odnose na područje zaštite i promicanja prava osoba s invaliditetom;

2. prati provedbu nacionalnih strateških dokumenata koji se odnose na osobe s invaliditetom te predlaže učinkovito izvršavanje planiranih mjera i aktivnosti;

3. prati primjenu postojećih propisa koji se odnose na osobe s invaliditetom i predlaže Vladi Republike Hrvatske mjere za unaprjeđivanje rada u tijelima koja u svom djelokrugu i/ili nadležnosti imaju poslove u vezi zaštite osoba s invaliditetom i ostvarivanja njihovih prava;

4. raspravlja i daje mišljenja o nacrtima zakona i drugih propisa koji su od interesa za unaprjeđivanje kvalitete življenja osoba s invaliditetom i njihovih obitelji, te predlaže Vladi Republike Hrvatske i tijelima državne uprave promjene zakona i drugih propisa iz područja koja se odnose na osobe s invaliditetom;

5. prikuplja podatke o aktivnostima namijenjenim za osobe s invaliditetom koje se poduzimaju od strane tijela državne vlasti, ustanova, vjerskih zajednica, udruga i drugih organizacijskih oblika, te predlaže mjere za njihovu djelotvorniju provedbu;

6. prikuplja podatke i proučava iskustva drugih zemalja u ostvarivanju prava osoba s invaliditetom.

IV.

Povjerenstvo podnosi izvješće o svome radu Vladi Republike Hrvatske, najmanje jednom godišnje.

V.

Povjerenstvo čine:

– pomoćnik ministra socijalne politike i mladih, predsjednik Povjerenstva te članovi:

– predstavnik Ministarstva socijalne politike i mladih,

– predstavnik Ministarstva zdravlja,

– predstavnik Ministarstva znanosti, obrazovanja i sporta,

– predstavnik Ministarstva financija,

– predstavnik Ministarstva pomorstva, prometa i infrastrukture,

– predstavnik Ministarstva regionalnoga razvoja i fondova Europske unije,

– predstavnik Ministarstva pravosuđa,

– predstavnik Ministarstva uprave,

– predstavnik Ministarstva graditeljstva i prostornoga uređenja,

– predstavnik Ministarstva branitelja,

– predstavnik Ministarstva vanjskih i europskih poslova,

– predstavnik Ureda za ljudska prava i prava nacionalnih manjina,

– predstavnik Edukacijsko-rehabilitacijskog fakulteta Sveučilišta u Zagrebu,

– predstavnik Studijskog centra socijalnog rada Pravnog fakulteta Sveučilišta u Zagrebu,

– predstavnik Zajednice saveza osoba s invaliditetom Hrvatske – SOIH,

– predstavnik Hrvatskog saveza slijepih,

– predstavnik Hrvatskog saveza gluhih i nagluhih,

– predstavnik Hrvatskog saveza udruga tjelesnih invalida,

– predstavnik Hrvatskog saveza udruga cerebralne i dječje paralize,

– predstavnik Saveza društava distrofičara Hrvatske,

– predstavnik Hrvatskog saveza udruga za osobe s mentalnom retardacijom,

– predstavnik Hrvatskog saveza udruga invalida rada,

– predstavnik Saveza civilnih invalida rata Hrvatske,

– predstavnik Zajednice županijskih zajednica udruga hrvatskih vojnih invalida Domovinskog rata Republike Hrvatske,

– predstavnik Zajednice udruga hrvatskih civilnih stradalnika iz Domovinskog rata Hrvatske,

– predstavnik Udruge za pomoć osobama s autizmom – Hrvatske,

– predstavnik Koalicije za život u zajednici.

VI.

Povjerenstvo ima tajništvo koje obavlja stručne i administrativne poslove za Povjerenstvo. Tajništvo čine tajnik i pomoćnik tajnika, a poslove tajništva obavlja Sektor za osobe s invaliditetom u Upravi za odrasle osobe i osobe s invaliditetom Ministarstva socijalne politike i mladih.

VII.

Predsjednika, zamjenika predsjednika, članove, tajnika i pomoćnika tajnika Povjerenstva imenuje Vlada Republike Hrvatske na prijedlog Ministarstva socijalne politike i mladih.

VIII.

Sredstva za rad Povjerenstva osiguravaju se iz sredstava državnog proračuna Republike Hrvatske na poziciji Ministarstva socijalne politike i mladih.

Čelnici tijela državne uprave, ureda, ustanova i organizacija iz točke V. ove Odluke predložit će, u roku od četrnaest dana od dana stupanja na snagu ove Odluke, svoje predstavnike koji će sudjelovati u radu Povjerenstva.

IX.

Povjerenstvo donosi Poslovnik o svome radu.

X.

Danom stupanja na snagu ove Odluke prestaje važiti Odluka o osnivanju Povjerenstva Vlade Republike Hrvatske za osobe s invaliditetom (»Narodne novine«, br. 102/2000, 6/2001, 167/2003, 23/2004, 14/2008, 15/2009, 36/2009 i 132/2009).

XI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/13-04/10

Urbroj: 50301-04/04-13-4

Zagreb, 16. svibnja 2013.

Predsjednik

Zoran Milanović, v. r.

Odluka, NN 60/2013-1224